
Forord og formål 


Brukermedvirkning er et sentralt tema i Opptrappingsplanen for psykisk helse (1999 
— 2008). Evaluering av Opptrappingsplanen viser at dette arbeidet ikke er godt nok 
ivaretatt, og at brukermedvirkning er en forutsetning for at målene i 
Opptrappingsplanen for psykisk helse nås. 


Brukere har rett til å medvirke, samtidig som brukermedvirkning har en egenverdi, en 
terapeutisk verdi og er et virkemiddel for å forbedre og kvalitetssikre tjenestene. 
Målet er god brukermedvirkning på individnivå, systemnivå og politisk nivå. For å 
intensivere arbeidet med å nå overordnede mål og prinsipper for brukermedvirkning, 
har Sosial- og helsedirektoratet utarbeidet denne rapporten på oppdrag fra Helse- og 
omsorgsdepartementet. 


Rapporten er ment som hjelp for brukere og tjenesteutøvere til å : 


= få mer kunnskap om brukermedvirkning 

= få oversikt over hvilke formelle krav som foreligger om 
brukermedvirkning 

= gi oversikt over mål, anbefalinger og tiltak for brukermedvirkning i 
Opptrappingsplanen for psykisk helse 

= stimulere til ytterligere utvikling av reell brukermedvirkning 


Brukermedvirkning skal utøves i tjenesteapparatet, men sentrale helsemyndigheter 
arbeider også for å styrke og fremme arbeidet. Brukermedvirkning inngår som en 
viktig del av Sosial- og helsedirektoratets nasjonale strategi for kvalitetsforbedring i 
sosial- og helsetjenesten ”- og bedre skal det bli!”. Å involvere brukere og gi dem 
innflytelse er en avgjørende del i kvalitetsprosessen. ”Styrk brukeren ” er navnet på 
et av de 5 strategiske innsatsområdene i denne strategien. 


Rapporten er utarbeidet på grunnlag av innspill fra brukerorganisasjonene og de 
føringer som følger av St.meld. 25 (1996-97), St.prp. 63 (1997-98) og de årlige 
budsjettproposisjoner fra Helse- og omsorgsdepartementet. I rapporten er det også 
tatt inn erfarings- og forskningsbasert kunnskap samt innspill fra en arbeidsgruppe 
for brukermedvirkning og brukerevaluering nedsatt av nasjonal strategigruppe for 
psykisk helsevern. 


Lykke til med arbeidet! 


Oslo, januar 2006 
på 
| Å 


fa fusk / SA 


Bjørn-Inge Larsen 
direktør 


Innledning 


Stortingsmelding nr. 25 (1996-97) ”Åpenhet og helhet” peker på at 
brukermedvirkning er et overordnet mål innen helse- og sosialtjenestene og at dette 
også gjelder tjenestene innen psykisk helse. Ved behandlingen av St.prp. nr. 63 
(1997-98) Om Opptrappingsplan for psykisk helse 1999 — 2008 
(Opptrappingsplanen), sluttet Stortinget seg til at brukerperspektivet skal ligge til 
grunn for tjenestetilbudet innen psykisk helse: 


”Brukerperspektivet står sentralt i Regjeringens politikk. Brukermedvirkning tar 
utgangspunkt i respekten for det enkelte menneske og er i vårt samfunn et gode i 
seg selv. En åpen forvaltning og deltakelse i offentlig planlegging er eksempler i 
denne sammenhengen. Videre har brukerne sine erfaringer, kunnskap og innsikt i 
hvordan tilbudet fungerer. Dette vil i mange tilfelle være en viktig supplering for 
fagfolk, politikere og administrasjon, og kan bidra i planlegging, utforming og drift av 
et bedre tjenestetilbud. Dette gjelder også deltakelse i kontrollkommisjoner og 
kvalitetsutvalg. For brukere som engasjeres i medvirkning representerer dette en 
aktivisering som kan styrke mulighetene for å kunne mestre eget liv, sikre verdighet 
og bidra til at behandlingsmessige behov blir ivaretatt. Brukermedvirkning kan bidra 
til økt åpenhet omkring psykiske lidelser, og *gi disse et ansikt” og bidra til en 

holdning at "også vi kan”. 


Også i strategiplan for barn og unges psykiske helse ”...sammen om psykisk 
helse...” er brukerperspektivet framhevet som ett av fem gjennomgående 
perspektiver. Grunnlaget for og hovedtrekkene i foreliggende dokument gjelder 
både barn, ungdom og voksne, men vi ser at det krever ekstra dybdekunnskap på 
området barn og unge for å styrke brukermedvirkning for denne gruppen. Det skal 
derfor lages et eget dokument for barn og unges brukermedvirkning, jf tiltak 56 i 
strategiplan for barn og unges psykiske helse. Utfordringene rundt 
brukermedvirkning for barn og unge er derfor omtalt kortfattet i foreliggende 
dokument. 


Brukerperspektivet og brukermedvirkning er omtalt i de årlige statsbudsjettene. Her 
framheves det at brukermedvirkning er en forutsetning for godt psykisk helsearbeid. I 
Statsbudsjett 2005 er det ytterligere vektlagt ved at kommunene ble bedt om å 
utvikle og etablere rutinemessige tilbakemeldinger fra brukerne i samarbeid med 
brukerne og deres organisasjoner. Fra og med 2006 er det satt som vilkår for det 
øremerkede tilskuddet at slike rutiner er etablert. 

Hva menes med brukermedvirkning? 


Definisjon av brukerbegrepet 


En ”bruker” er en person som benytter seg av relevante tjenester i en eller annen 
form. | denne planen er bruker en person som har behov for eller nyttiggjør seg 
tjenester innen psykisk helsefeltet. Med pårørende mener vi familiemedlem eller 
annen nærstående person til en som er i behov av eller nyttiggjør seg tjenester fra 
psykisk helse feltet. Brukermedvirkning omfatter både brukere og pårørende, slik vi 
benytter begrepet i denne rapporten. 


Klargjøring av perspektiver på brukermedvirkning 


Brukerperspektivet kan dreie seg om ulike grader av brukerinvolvering. 
Brukerorientering kan ha to betydninger; at fagfolk setter seg ned og prøver å tenke 
som brukere, eller at brukere orienteres om de beslutninger fagpersoner eller 
tjenestesteder har fattet. Brukermedvirkning — enten det er på system-, eller 
individnivå — innebærer at brukeren er med på å utforme tilbudet sammen med 
fagfolk. Brukerstyring er når brukere styrer tjenesten eller tiltaket. (Rådet for psykisk 
helse 2004a, Mental helse 2004). 


Norges Handikapforbund, NHF, har utarbeidet et strategidokument om 
brukermedvirkning. ”Brukermedvirkning - nytter det?” Deres definisjon av 
brukermedvirkning er like aktuell for brukermedvirkning innen psykisk helse som 
noen annen brukergruppe innen sosial- og helsetjenester. NHFs definisjon på 
brukermedvirkning er følgende: ”Brukermedvirkning er en arbeidsform der 
enkeltpersoner eller representative organisasjoner som er eller blir påvirket av en 
tjeneste/et tiltak skal ha innflytelse på beslutningsgrunnlaget for 
tjeneste/tiltaksutformingen.” 


Funksjonshemmedes landsforbund FFO benytter følgendes definisjon: 
”Brukermedvirkning er når en bruker eller brukerrepresentant går i dialog med 
politikere og / eller tjenesteytere og på like fot med dem tilbyr kompetanse og 
spesialkunnskap — basert på egne og /eller andres erfaringer - for å løse ulike 
samfunnsoppgaver.” 


Brukermedvirkning er brukeres innflytelse på utformingen av tjenester. 


Brukermedvirkning er lovpålagt og skal være ettersporbart i forhold til hvordan 
brukerens rettigheter og tjenesteutøveres plikter er ivaretatt. Brukermedvirkning 
handler om at tjenesteapparatet benytter brukerens erfaringskunnskap for å 
kunne yte best mulig hjelp. Kvalitetsforbedringene ligger i dialogen og 
samspillet mellom bruker og tjenesteutøver. Brukermedvirkning betyr ikke at 
behandleren fratas sitt faglige ansvar. 


Målet er at brukermedvirkning skal bidra til kvalitet på tjenestene og at brukeren 
har økt innflytelse på egen livskvalitet. 


På individnivå betyr brukermedvirkning at den som benytter seg av et tjenestetilbud 
får innflytelse i forhold til dette tilbudet. Det betyr at vedkommende medvirker i valg, 
utforming og anvendelse av de tilbud som til en hver tid måtte være tilgjengelige, 
noe som igjen vil innebære større autonomi, myndighet og kontroll over eget liv. 
Brukernes interesser kan også ivaretas av en representant for vedkommende. 
Brukerne eller den som ivaretar hans eller hennes interesser, skal tilbys medvirkning 
både i planlegging og gjennomføring av tiltakene. Det handler også om at brukeren 
tar konkret ansvar for sine deler av arbeidet mot et bedre liv. Brukeren må da 
samtidig oppleve at egne bidrag betyr noe, at de har reell innflytelse på hvordan 
tilbudet blir utformet. 


På systemnivå vil brukermedvirkning innebære at brukerne inngår i et likeverdig 
samarbeid med tjenesteapparatet og er aktivt deltagende i planleggings- og 
beslutningsprosesser, fra start til mål. Brukere og representanter for 
brukerorganisasjoner eller brukergrupper velges inn i ulike utvalg og råd. 
Representantene skal bidra med sin kunnskap til fagfolk, administrasjon og politikere 
i planlegging, utforming og drift av et bedre tjenestetilbud. Medvirkningen på 
systemnivå gjelder både innen behandlende og forebyggende områder, og på flere 
nivåer i organisasjonen. Det gjelder både lokale og sentrale virksomheter innen 
psykisk helse, og kan organiseres på ulike måter. System for innhenting av 
brukererfaringer, brukerundersøkelser m.m., er også brukermedvirkning på 
systemnivå. Resultatene skal benyttes til forbedring av tjenesten. 


På politisk nivå er det viktig at brukergrupper og brukerorganisasjoner blir involvert i 
prosesser før politiske beslutninger fattes. Brukerrepresentanter bør så langt som 
mulig oppnevnes til råd, utvalg og komiteer som legger premisser for politisk 
beslutninger innen psykisk helsefeltet. På politisk og administrativt systemnivå bør 
det vurderes en kombinasjon av representativ deltakelse og brukerhøringer, hvor en 
inkluderer større brukergrupper i utviklingen av et område eller et tiltak. 


Fagpersonen og brukere/pårørende må møtes i dialog og utvikle nye roller for 
samhandling der ansvar og oppgaver er tydelig forankret og fordelt. Forutsetninger 
for at man lykkes er at begge parter er villige til å gå inn i temaet, lære mer om det 
og sette teori ut i praksis. 


1.3 Hvorfor brukermedvirkning? 


Brukermedvirkning er en lovfestet rettighet, og er dermed ikke noe 
tjenesteapparatet kan velge å forholde seg til eller ikke. Det er også et virkemiddel 
på flere nivå. Blant annet kan brukermedvirkning bidra til økt ”treffsikkerhet” i 
forhold til utformingen og gjennomføringen av både generelle og individuelle tilbud. 


Brukermedvirkning har en åpenbar egenverdi i at mennesker som søker hjelp, på 
linje med andre, gjerne vil styre over viktige deler av eget liv, motta hjelp på egne 
premisser og bli sett og respektert i kraft av sin grunnleggende verdighet. Dersom 
brukeren i større grad kan påvirke omgivelsene gjennom egne valg og ressurser, 
vil det kunne påvirke selvbildet på en positiv måte og dermed styrke brukerens 
motivasjon. Dette vil dermed kunne bidra positivt til brukerens bedringsprosess, og 
således ha en terapeutisk effekt. I motsatt fall kan den hjelpeløsheten mange 
brukere opplever bli forsterket. 


Sissel Sverdrup, Lars B. Kristofersen og Trine Monica Myrvold har skrevet NIBR- 
rapport 2005:6: ” Brukermedvirkning og psykisk helse” som omtaler instrumentell 
og terapeutisk brukermedvirkning: 


= Ved instrumentell brukermedvirkning er formålet å bedre tjenesteapparatet. 
Tjenestene trenger brukermedvirkning for å rette opp svikt og brister og skape 
bedre tjenester. Det gjelder både selve tjenestene og systemene for 
samordning av tjenestene på både individ- og ulike systemnivå. 


= Terapeutisk brukermedvirkning er å gi brukeren et mer aktivt forhold til egen 
lidelse/sykdom og behandling, som kan styrke brukerens selvrespekt og 
mestringsevne. Tanken er at brukere besitter ressurser som de kan ta i bruk 
for å delta i egen behandling. 


For å forstå de terapeutiske aspektene ved brukermedvirkning, kan det være 
relevant å trekke veksler på rehabiliteringslitteratur. Ifølge Berg (2002) handler 
rehabilitering om gjenoppretting av verdighet, selvstendighet, mestringsevne, 
yrkestilpasning, samt sosial deltakelse i samfunnet. En tradisjon vektlegger 
individets indre prosesser og den psykiske siden av rehabilitering, og arbeidet med å 
gjenvinne verdighet for brukeren. Dette perspektivet fremheves fordi det setter den 
subjektivt opplevde menneskelige verdighet som en overordnet verdi for 
rehabiliteringsprosessen. 


Brukermedvirkning bygger også på teorien om empowerment, som kan beskrives 
som den prosess som er nødvendig for å styrke og aktivere menneskets egenkraft. 
Det handler på den ene siden om individuelle faktorer som selvtillit, kunnskap og 
ferdigheter og på den andre siden om samfunnsmessige faktorer som politikk, 
rammebetingelser og økonomi. Det handler både om å styrke brukeren som 
enkeltindivid slik at vedkommende gis økt makt og myndighet i eget liv, og å arbeide 
for å øke brukernes rettigheter og muligheter for deltagelse og innflytelse i 
samfunnet. 


Empowerment forutsetter brukermedvirkning på alle nivåer, ut fra en grunnleggende 
tro på menneskets evner og ressurser, en tro på at det er viktig for alle å ha kontroll 


og innflytelse på sin egen livssituasjon og en tro på at alle har evne til og ønske om 
å påvirke og utvikle det samfunnet en lever i. Målet er et likeverdig samarbeid basert 
på gjensidig tillit, der partene deler makt og innflytelse. 


I empowerment betraktes brukere som borgere av et samfunn med de rettigheter, 
muligheter og plikter det innebærer. Som borger av et samfunn vil det være en 
menneskerett å ha innflytelse over spørsmål som gjelder en selv. Brukerrollen vil 
bare være en liten del av livet, men for å kunne leve et aktivt liv, er det viktig å få den 
hjelpen en trenger og de tjenestene en har behov for. Empowerment er ”mobilisering 
nedenfra” og innebærer at folk blir i stand til å definere sine egne problemer ut fra 
egen situasjon og finne egne løsninger, gjerne i fellesskap med andre. 

(Ref. Askheim, Ole Petter 2003, Løken, Kårhild Husom 2005) 


Brukermedvirkning er både politisk og ideologisk korrekt, men kan lett bli bare ord 
dersom arbeidsformen ikke er anerkjent og omsettes i konkret handling fra de som 
gir tjenester. 


Brukermedvirkning i et demokratiperspektiv 


Sosial- og helsetjenestene er i stor grad offentlige tjenester. Det er et offentlig ansvar 
å sikre at befolkningene har et tilstrekkelig tilbud av tjenester. Offentlig sektor må 
fungere demokratisk. Det er en forutsetning for en sektor som opptrer på 
fellesskapets vegne at både styringen og utøvelsen er demokratisk. 


I dag er offentlig tjenesteproduksjon politisk styrt, men ikke politisk ledet, ved at 
politikerne trekker opp retningslinjene og handlingsrommet. Det er administrasjonen 
via sine tjenestemenn, som tar beslutningene som gjelder den enkelte. Dette på 
bakgrunn av politiske, eller kjente verdivalg. Innbyggerne har mulighet til å få politisk 
overprøving av administrative vedtak gjennom klageordning, fastsatt i 
kommuneloven. 


Det er viktig at tjenesteutøver har kunnskap om, og forståelse for, brukerens 
demokratisk rettigheter, og hva som skal til for at medbestemmelsesretten blir reell. 


Det er også viktig å legge til rette for økt deltagelse i politiske verv. 

Regjeringen vil legge til rette for at personer med omsorgsansvar og/eller 
funksjonshemming kan påta seg politiske verv, styrke barn og unges mulighet for 
medvirkning og innflytelse, samt legge til rette for det frivillige Norge. 


Brukermedvirkning i et kvalitetsperspektiv 


Det er kun brukeren som opplever hele tjenesteforløpet og som kan gi nyttig 
informasjon om hva som bør forbedres og på hvilke måter. For å utvikle og forbedre 
tjenestene i tråd med det brukeren opplever som kvalitet, er vi derfor avhengige av å 
involvere brukerne i disse aktivitetene. Sosial- og helsetjenesten må utvikle faglig 
kompetanse hvor sensitivitet for brukernes synsvinkler og erfaringsbaserte kunnskap 
alltid er en sentral faktor. I dette inngår lydhørhet for brukerens egne forutsetninger 
og forståelse av egen situasjon ut fra bakgrunn, livshistorie og forventninger. 
Lydhørhet og respekt for brukernes fortløpende tilbakemeldinger er også sentrale 

elementer.! 


Kommuner og helseforetak bør innarbeide brukermedvirkning i alle relevante planer 
for psykisk helsearbeid. Brukermedvirkning skal også inngå i tjenestenes 
internkontrollsystem?. Tjenestestedet bør ha informasjonsmateriell og rutiner på 
hvordan brukermedvirkning praktiseres. Tjenesteutøver må journalføre utøvd 
brukermedvirkning i forhold til den enkelte bruker, eller vise til generelle tiltak for 
brukermedvirkning i eget kvalitetssikringssystem. Flere momenter innen 
brukermedvirkning er lovpålagt og skal være ettersporbart og tilgjengelig for 
systemrevisjon. Rutiner for utøvelse av brukermedvirkning utarbeides ut fra bl.a. 
hvilke rettigheter og plikter brukere og tjenesteutøvere har i denne sammenheng. 


* Kristiansen U, Wætthen T, Haugsgjerd S, Isdahl PJ, Jørgensen JS. Brukerperspektivet — fra intensjon til utførelse. Erfaringer fra VEPS-forsøket 


1994-1997. Trondheim: Senter for etterutdanning, Allforsk, 1997. 
? Internkontrollforskriften 83 


Juridisk rammeverk 


Brukermedvirkning reguleres ulike steder i sosial- og helselovgivningen. 


pasientrettighetsloven 

psykisk helsevernloven 

lov om statlige helseforetak 

spesialisthelsetjenesteloven 

sosialtjenesteloven 

lov om råd eller anna representasjonsordning i kommunar og fylkeskommunar for 
menneske med nedsatt funksjonsevne m.m. 

internkontrollforskriften 


Pasientrettighetsloven 

Lov om pasientrettigheter trådte i kraft 1. januar 2001. Loven gjelder hele 
helsetjenesten, og psykisk helsefeltet, og skal blant annet ”ivareta pasientene i 
møtet med helsevesenet med hensyn til tillit og respekt for liv, integritet og 
menneskeverd.” Loven regulerer forholdet mellom pasient og helsevesen og setter 
pasienten i fokus og dennes behov for autonomi. 


Loven omfatter blant annet: 
8 2-5 Rett til individuell plan. Bestemmelsen trådte i kraft 1. juli 2001. I forskriftene 
til bestemmelsen forutsettes det at planen utarbeides i samarbeid med brukere og 
pårørende. 
8 3-1 Pasientens rett til å medvirke i gjennomføringen av helsetjenesten. 
8 3-2 Pasientens rett til informasjon for å få innsikt i sin helsetilstand og innholdet i 
helsehjelpen. I merknadene til bestemmelsen går det fram at retten til informasjon 
må oppfylles også som en nødvendig betingelse for pasientens mulighet for å 
medvirke. 
8 3-3 Omhandler nærmeste pårørendes rett til informasjon. 


Psykisk helsevernloven 

Formålet med loven er å sikre at etablering og gjennomføring av psykisk helsevern 
skjer på en forsvarlig måte og i samsvar med grunnleggende 
rettssikkerhetsprinsipper, og å sikre at tiltak tar utgangspunkt i pasientens behov og 
respekten for menneskeverdet, jfr. phvl. 8 1-1. Loven tar utgangspunkt i et 
grunnleggende prinsipp om at psykisk helsevern skal skje ved frivillighet, men kan i 
visse tilfeller gi hjemmel for bruk av tvang. Loven fastsetter retten til 
brukermedvirkning, også på et generelt nivå, ved at det kreves at ett av 
medlemmene i kontrollkommisjonen skal ha bruker- eller pårørendeerfaring, eller har 
representert pasientinteresser i stilling eller verv, jfr. phvl. 8 6-2. 

Lov om statlige helseforetak danner grunnlaget for organisasjons- og 
ansvarsreformen i spesialisthelsetjenesten der målet er å gjøre helsetjenesten bedre 
sett fra pasientens ståsted. 
I loven heter det blant annet at: 
Den helsepolitiske målsetting om pasientens/brukernes og pårørendes reelle 
medvirkning og innflytelse er grunnleggende for organiseringen av 
spesialisthelsetjenesten. 
Pasientens behov er utgangspunktet for all behandling og kjernen i alle pleie. 
Dette skal prege oppbygging, praksis og ledelse av alle helsetjenester. 
835 skal sikre innflytelse for pasienter og brukere i forhold til helseforetakenes 
utarbeidelse av planer og gjennomføring av planene. 
De regionalt helseforetakene skal sørge for at virksomheter som yter 
spesialisthelsetjenester og andre tjenester som hører naturlig sammen med dette, 
etablerer systemer for innhenting av pasienters og andre brukeres erfaringer og 
synspunkter.” 


Sosialtjenesteloven slår fast at tjenestetilbudet så langt som mulig skal utformes i 
samarbeid med klienten. Det skal legges stor vekt på hva klienten mener, jfr. 
sosialtjenesteloven 8 8-4. Rett til individuell plan 8 4-3 åa 


Lov om råd eller anna representasjonsordning i kommunar og fylkeskommunar for 
menneske med nedsatt funksjonsevne m.m. slår fast at kommuner og 
fylkeskommuner skal sørge for at mennesker med nedsatt funksjonsevne blir sikra 
åpen, bred og tilgjengelig medvirkning i arbeidet med saker som er særlig viktige for 
mennesker med nedsatt funksjonsevne. I denne loven nevnes ingen spesielle 
gruppers rett til medvirkning, men det er naturlig at representanter for 
brukerorganisasjonen innen psykisk helse får plass i rådet eller annen 
representasjonsordning som kommunen etablerer. Loven trer i kraft høsten 2007. 


Internkontrollforskriften 

Internkontroll betyr systematiske tiltak som skal sikre at virksomhetens aktiviteter 
planlegges, organiseres, utføres og vedlikeholdes i samsvar med krav fastsatt i eller 
i medhold av sosial- og helselovgivningen, jfr.$83. Den ansvarlige for virksomheten 
skal gjøre bruk av erfaringer fra pasienter/tjenestemottakere og pårørende til 
forbedring av virksomheten, jfr. 8 4 -e 


3 Mål for brukermedvirkning 


Sosial- og helsedirektoratet har på oppdrag fra Helse- og omsorgsdepartementet 
utarbeidet mål for Opptrappingsplanen i psykisk helse. Det er utarbeidet mål for 8 
ulike områder, hvorav brukermedvirkning er et av dem. Det arbeides også med å 
utvikle indikatorer som skal benyttes til å følge utviklingen og måle grad av 
måloppnåelse. Målene for brukermedvirkning er utarbeidet i samarbeid med en 
ekstern arbeidsgruppe med representanter fra både kommune, helseforetak, 
forskning, brukere og pårørende. 


Overordnet mål: 


e Brukere og pårørende har reell innflytelse på utformingen av tjenestene både 
på individuelt nivå og på systemnivå 


e Brukeres erfaringer med og forståelse av psykiske lidelser er en del av den 
faglige forståelsen av psykiske lidelser og gjenspeiles i anbefalinger av tiltak/ 
behandlingsveiledere 


3.1 Mål: Brukermedvirkning på individnivå 


. Brukere har innflytelse på egen behandling 


e Brukere har tillit til egen behandler / tjenesteutøver og opplever å bli møtt 
med respekt 


e Brukere med behov for langvarige og koordinerte tjenester har individuell 
plan 

e Brukere får tilstrekkelig informasjon 

. Pårørende ivaretas 

. Brukere har tilbud om opplæring i selvhjelp, mestring og 


nettverksetablering 


3.2 Mål: Brukermedvirkning på systemnivå 


Kommunene og spesialisthelsetjenesten har et opplegg for systematisk 
tilbakeføring av brukererfaringer for å utvikle og kvalitetssikre tjenestene 


Ledere og øvrige ansatte har kunnskap om brukermedvirkning 
Brukermedvirkning er en del av tjenesteutøvers internkontrollsystem 
Det er etablert brukerstyrkende tiltak lokalt i kommunene og i helseforetak 


Brukermedvirkning inngår i all utdanning og opplæring av fagpersoner 


4 Brukermedvirkning på individnivå 


Brukerens rett til medvirkning og informasjon er bl.a. fastslått i pasientrettighetsloven 
kap. 3 og sosialtjenesteloven $ 8-4. Se også kapittel om juridisk rammeverk. 


For at retten til medvirkning skal bli reell, er det avgjørende at brukeren får 
tilstrekkelig og tilpasset informasjon slik at vedkommende så langt som mulig kan få 
innsikt i sin helsetilstand, innholdet i helsehjelpen og sine rettigheter som pasient 
eller tenestemottaker. I tillegg er det viktig at tjenesteapparatet i hvert enkelt tilfelle 
vurderer hva som må legges til rette for at bruker opplever muligheten for å medvirke 
som reell. Dette er svært individuelt, og det som oppleves som god tilretteleggelse 
for medvirkning for én bruker, trenger ikke å være det for en annen. 


Tjenesteapparatet plikter å legge til rette for at brukerens rettigheter oppfylles. 


Informasjon og kommunikasjon 


Alle brukere må få nødvendig informasjon for å ivareta sine rettigheter. 
Informasjonen må være god nok til at brukeren har et tilstrekkelig grunnlag til å 
medvirke og ta valg om egen helse, og tilpasses brukerens forutsetninger som alder, 
modenhet, erfaring og kultur- og språkbakgrunn. Brukeren må få informasjon om 
sykdommen, ulike behandlingsalternativer og hva som finnes av aktuelle 
tjenestetilbud for den enkelte, samt om tjenesteutøverens vurderinger og forslag til 
konklusjoner. Når og hvordan informasjonen gis, må også tilpasses den enkeltes 
situasjon og muligheter for å ta imot informasjonen. Viktig muntlig informasjon bør 
understøttes av skriftlig materiale, da det kan være vanskelig å huske hva som blir 
sagt. 


Det bør gis informasjon om hva som kan forventes av det offentlige tjenestetilbudet, 
for eksempel via en serviceerklæring. 


God kommunikasjon og dialog med brukeren er helt grunnleggende for å kunne 
sikre at informasjonen både blir forstått og bearbeidet, og det er en rekke ulike 
forhold som påvirker denne kommunikasjonen. Mange sliter på grunn av den 
psykiske lidelsen med et dårlig selvbilde, og kan derfor også være ekstra sårbare i 
forhold til å fremme sin egen sak. Av den grunn ligger det et særlig ansvar på 
tjenesteutøverne for å sikre at det legges til rette for at brukere med psykiske lidelser 
gis muligheten til å medvirke på lik linje med andre. 


Mennesker med alvorlig psykisk lidelse kan ha problemer med å etablere tillit og 
allianse med fagpersoner. Dette nettopp fordi tillitsbrudd, vanskelige relasjoner og 
opplevelser av ikke å ha blitt behandlet med verdighet og respekt er erfaringer en del 
av disse har gjort seg i sitt møte med behandlingsapparatet (Trefjord og Hatling 
2004). Det å være syk eller i personlig krise kan også påvirke evnen til å motta og 

bearbeide informasjonen. Det blir derfor en utfordring å etablere gode rutiner for å 
kvalitetssikre informasjonsflyten og sørge for at sosial- og helsepersonell har 
kompetanse som sikrer at informasjonen blir forstått.” Personer med alvorlige 
psykiske lidelser kan også i kraft av sin sykdom ha en atferd som kan ”forstyrre” 
kommunikasjonen. Tjenesteutøvere kan på sin side mistenkes for ikke å involvere 
brukeren nok med bakgrunn i en oppfatning om at ”vi vet best”, eller at de mener 
brukere med psykiske lidelser ikke kan sette seg inn i eller delta i egen behandling 
på samme måte som personer med somatiske lidelser gjør. 


Det krever ekstra tiltak for å sikre at brukere med annen språklig og kulturell 
bakgrunn både blir forstått, at den informasjon som blir gitt forstås av både brukeren 
og dens pårørende eller andre nærpersoner. Det kan være språkbarrierer, men 
også mangel på forståelse av det som blir sagt fra begge parter. Det kan være både 
dagligdagse, kulturelle og religiøse normer og regler som kan være ukjente for 
begge parter. 


Medvirkning i forhold til behandlingens innhold 


Brukeren må gis mulighet til å delta aktivt i egen behandling og få anledning til å 
velge behandling og tjenestetilbud der det er valgmuligheter. 


Brukere har rett til å medvirke i forhold til helsehjelpens nærmere innhold, det vil si 
ved valg av undersøkelses- og behandlingsmetoder, jfr. pasrl. 8 3-1. Dette må også 
ses i sammenheng med pasientens selvbestemmelsesrett, jfr. psykisk helsevernlov. 
kap. 2. Retten til medvirkning gjelder bare i forhold til valg av forsvarlige og 
tilgjengelige metoder. 


Også pårørende har under visse forutsetninger rett til å medvirke, jfr. pasrl. $ 3-1 
annet ledd. Dette forutsetter at brukeren har samtykket til det, eller at vedkommende 
ikke har samtykkekompetanse, jfr. 8 4-3. Medvirkningsretten må i 
representasjonssituasjoner alltid utøves i pasientens egen interesse. 


Ansikt-til-ansikt-relasjoner 


Det er viktig å skape et godt personlig møte mellom bruker og tjenesteyter, hvor 
bruker opplever trygghet, forståelse og likeverd på tross av de plager personer med 
psykiske lidelser ofte sliter med. Tilbakemelding fra brukere i ulike undersøkelser 
fremhever at det er viktig at tjenesteutøveren er imøtekommende og personlig, at de 
bruker tid, lytter til det brukeren har å si og samtidig benytter et vanlig språk. I flere 
undersøkelser kommer det fram at brukere ikke føler seg godt nok ivaretatt i det 
personlige møtet med tjenesteutøveren. Det personlige møtet /samtalene står så 
sentralt i behandlingen av personer med psykiske lidelser at temaet bør vies mer 
oppmerksomhet i forhold til hva som påvirker det, og sørge for en kvalitetssikring av 
ansikt-til-ansikt-relasjonen som metode. 

Hentet fra Grunnlagsdokument til Nasjonal strategi for kvalitet i helse- og sosialtjenesten (Shdir 2004) 


I forbindelse med individuelt planarbeid, har det blitt kartlagt forutsetninger for å 
lykkes med samhandling mellom bruker og tjenesteyter (Trefjord og Hatling 2004): 


= Tillit og relasjonsbygging 
= Åpenhet og likeverd 
= Tid 


Klient- og resultatstyrt terapi 


Klient- og resultatstyrt terapi er et eksempel på en terapiform hvor 
brukermedvirkning inngår som et av de mest sentrale elementene. Klientens 
opplevelse av den terapeutiske relasjonen og klientens opplevelse av endring tidlig i 
behandlingen ser ut til å være de faktorer som best predikerer resultatet av 
behandlingen. På bakgrunn av denne kunnskapen har det fra midten av 1990 tallet 
utviklet seg en ny retning innen terapiforskning der behandleren kontinuerlig 
monitorerer klientens opplevelse av endring og kartlegger hvordan klienten opplever 
den terapeutiske relasjonen. Disse systematiske tilbakemeldingene bidrar til at 
terapeuten lettere kan endre behandlingsfokus der dette er nødvendig; videre at 
behandlingstiden kan brukes på en ressursøkonomisk måte. Resultatene fra en 
rekke omfattende forskningsprosjekter viser at bruk av måleinstrumenter som gir 
terapeuten systematisk tilbakemelding på klientens vurdering av terapeutisk allianse 
og klientens vurdering av resultat, gir signifikant økning i effektiviteten av terapi 
(Miller, S. og Duncan, B. 2004). Resultatfeedback til terapeuten er spesielt nyttig i 
saker der det er fare for ingen endring eller forverring. 


Gjensidig tillit mellom bruker og hjelper 


Undersøkelse” viser at brukere ønsker rett til å bytte behandler/ hjelper dersom 
kommunikasjonen ikke fungerer, ungdom har brukt utrykket når ”kjemien ikke 
stemmer”. Det er viktig at det oppstår gjensidig tillit mellom bruker og behandler. Det 
er samtidig viktig med kontinuitet, da tillit opparbeides over tid. Et unødig bytte av 
saksbehandler oppfattes av noen som en sterk avvisning. 


Hjelp i eget hjem 


Mange brukere opplever å ha mer brukermedvirkning når hjelpen utøves i eget hjem. 
De er selv på hjemmebane og har lettere for å hevde egne erfaringer og meninger 
om hvordan de vil ha det. Det ujevne maktforholdet mellom behandler og bruker blir 
mindre. 


Taushetsplikt 


Helsepersonells taushetsplikt innebærer at andre, herunder pårørende, som 
utgangspunkt ikke har rett til informasjon om en bruker og at denne mottar 
helsehjelp. 


* Intéra ResearchLab 2003 ” Hjelpere som bryr seg” 

Taushetsplikten er imidlertid ikke til hinder for at for eksempel pårørende gis 
informasjon i den utstrekning pasienten samtykker til det. I slike tilfeller bør 
tjenesteyter holde kontakt med de pårørende som aktive samarbeidspartnere. Det 
vises i denne sammenheng til at pårørende i mange tilfeller utgjør en viktig ressurs, 
og at det kan oppleves som krenkende å ikke bli regnet med av hjelpeapparatet. 


For pasienter under 16 år gjelder egne regler, jfr. pasrl. 8 3-4. 


I spesielle situasjoner kan pårørende ha rett til informasjon uten at pasienten har gitt 
tillatelse til det. Pårørende som har kjennskap til brukerens sykdom har ved 
henvendelse rett på generell informasjon om sykdommen og annen informasjon som 
ikke er taushetsbelagt. 


Sosial- og helsedirektoratet vil i oppfølgingen av Tiltaksplan for pårørende til 
mennesker med psykiske lidelser, bidra til at det lages en veiledning for 
helsepersonell om dialog og kommunikasjon med pårørende innen psykisk helse, 
herunder vurdering av pårørendes behov, og informasjon til pårørende i forhold til 
taushetsplikten. 


Individuell plan 


Individuell plan er et viktig hjelpemiddel for å sikre brukermedvirkning, og en rettighet 
brukere har fått gjennom helse- og sosiallovgivningen. Det er i utgangspunktet 
brukere med behov for langvarige og koordinerte helsetjenester som har fått en rett 
til individuell plan, jf pasientrettighetsloven 8 2-5 og sosialtjenesteloven 8 4-3 a. 
Samtidig har helsetjenesten en plikt til å utarbeide individuell plan i henhold til 
kommunehelsetjenesteloven $ 6-2a, spesialisthelsetjenesteloven $ 2-5 og psykisk 
helsevernloven $ 4-1. Ut fra rettighetsbestemmelsen i sosialtjenesteloven, ledes 
også en korresponderende plikt for kommunens sosialtjeneste. 


Dette er nærmere regulert i Forskrift om individuell plan av 23.12.2004. 


Lovkravene for det psykisk helsevernet er noe annerledes enn for de øvrige helse- 
og sosialtjenestene. Her er institusjonen pålagt å utarbeide planer for alle pasienter 
under psykisk helsevern, ikke bare de med behov for langvarige og koordinerte 
tjenester. 


Plikten og ansvaret for å utarbeide individuelle planer er likelydende for kommune og 
helseforetak. Det understrekes at den delen av hjelpeapparatet som bruker er i 
kontakt med har et selvstendig ansvar for å sørge for at planarbeidet kommer i gang. 
Selve planarbeidet fordrer imidlertid samarbeid mellom de involverte instanser, og 
planen bør forankres i kommunen. 


Individuell plan kan ikke utarbeides uten brukerens samtykke. Et unntak er for 
personer under tvungent psykisk helsevern, hvor det skal utarbeides en individuell 
plan uavhengig av dette. Det skal likevel søkes å oppnå et samarbeid med 
vedkommende om planarbeidet. Samtykket til utarbeidelse av individuell plan 
opphever ikke taushetsplikten, og det må fremdeles samtykkes til deling av 
informasjon. 


Individuell plan skal bidra til at pasienten får et helhetlig, koordinert og individuelt 


tilpasset tilbud, samt at planen skal sikre brukerens og evt. pårørendes deltagelse i 
planleggingen og utformingen av tjenestetilbudet. Planen skal ta utgangspunkt i 


brukerens egne mål og behov, og samhandlingsprosessen rundt planarbeidet skal 
vektlegges. Det er også viktig å merke seg at individuell plan er brukerens plan, som 
vedkommende selv skal ha et aktivt forhold til. Ulike fagplaner, som pleie-, tiltaks- 
eller behandlingsplaner må ikke forveksles med individuell plan, men samordnes inn 
under den overordnede og sektorovergripende individuelle planen. 


Planarbeidet skal koordineres, og det skal sikres at det til enhver tid er en 
tjenesteyter/koordinator som har hovedansvaret for oppfølgingen av 
tjenestemottakeren. Ved at koordinator kjenner brukerens ønsker er vedkommende 
også en hjelp til å ivareta brukerens interesser når det er mange instanser inne. 


Dersom det ikke utarbeides individuell plan selv om brukeren har rett til plan og 
ønsker dette, kan bruker klage. Det er også adgang til å klage dersom arbeidet er 
mangelfullt, dersom retten til medvirkning ikke er oppfylt eller på manglende vilje til 
samarbeid mellom helse- og sosialtjenesten. Klagen sendes forvaltningsorganet som 
de mener forsømmer plikten, og endelig klageinstans er enten Helsetilsynet i fylket 
jfr. pasientrettighetsloven eller Fylkesmannen jfr. sosialtjenesteloven. 


SINTEF Helse har i samarbeid med Sosial — og helsedirektoratet og 
brukerrepresentanter utviklet et planleggingsverktøy for bruk av individuell plan for 
psykisk helse. Planverktøyet kan nedlastes gratis fra www.hpp.no. Det er ingen plikt 
til å bruke noe spesielt verktøy, mange har utviklet egne hensiktsmessige 
hjelpemidler. Det er planens innhold, utarbeidelse og oppfølging som er viktig, og 
ikke dens form. 


For øvrig vises det til Veileder til forskrift om individuell plan (Sosial- og 
helsedirektoratet, 2005, bestillingsnummer IS-1253) 


Ansvarsgrupper 


Ansvarsgrupper oppleves av mange brukere som positivt. Flere rapporter > viser at 
brukere som er spurt og som har ansvarsgruppe, sier at de er fornøyd med å ha det, 
at de blir hørt i møtene, de leser referatene og synes ansvarsgrupper er bra. De får 
sagt hva de mener, slipper å gjenta seg så ofte og de slipper å være sin egen 
koordinator. En ansvarsgruppe er sammensatt av personer som bidrar med tjenester 
eller annen hjelp til en bruker med langvarige og sammensatte behov for tjenester. 
Utover ansvarsgruppas funksjon med å koordinere og tilrettelegge tjenestetilbudet, 
kan gruppa også være et godt utgangspunkt for utarbeidelse og oppfølging av 
individuell plan. Det er brukere som synes det er vanskelig å delta i møter der det er 
mange personer tilstede. Antallet som møtes i ansvarsgruppemøte bør begrenses til 
de mest sentrale aktørene, også sett i forhold til effektivitet. Leder for ansvarsgruppa 
organiserer og koordinerer dette i overensstemmelse med brukerens ønsker. Det er 
brukere som også har uttrykt at de ikke tør møte i det hele tatt, men allikevel ønsker 
at ansvarsgruppa fungerer. De leser referatene og synes det er nyttig. 


S Sidsel Sverdrup, Lars B. Kristoffersen og Trine Monica Myrvold NIBR rapport 2005:6 og NIBR rapport 2004:136 

Koordinerte tjenester 


Det er mange brukere og pårørende som opplever det som en ekstra belastning å 
selv måtte koordinere egne eller brukerens tjenester. Det skal sikres at alle brukere 
med langvarige og sammensatte tjenester får et helhetlig og koordinert tjenestetilbud 
uavhengig om de ønsker en individuell plan eller ikke. Det er ønskelig at disse 
brukerne får tilbud om én ansvarlig tjenesteyter/koordinator å forholde seg til som 
skal ha et særlig ansvar for å sikre samarbeid og ivaretakelse av brukerens 
interesser. 


Pasienter under tvungent psykisk helsevern 


Retten til medvirkning gjelder ikke i sin helhet for brukere som er underlagt tvungent 
psykisk helsevern, i og med at psykisk helsevernloven for denne brukergruppen gir 
hjemmel for tilbakeholdelse på institusjon, avhenting og etter nærmere vilkår 
behandling uten eget samtykke. 


Reglene om tvang søker imidlertid å sikre brukerne, og eventuelt andre som handler 
på deres vegne, innflytelse over behandlingssituasjonen så langt som mulig, og 
forhold som ikke er regulert av psykisk helsevernloven vil på en tilpasset måte kunne 
omfattes av pasientrettighetslovens medvirkningsregler. Brukeren kan la seg bistå 
av andre, for eksempel pårørende eller en advokat. Som eksempel nevnes at et 
ønske om pårørendes tilstedeværelse under behandling må imøtekommes i den 
grad det er mulig. 


Et tiltak for å sikre medvirkning i en slik situasjon, kan være utarbeidelse av en 
”kriseplan”. Planen kan inneholde nyttig informasjon om hvordan brukeren ønsker å 
bli møtt, hvilke personer som skal kontaktes samt brukerens behandlingsønsker ved 
en akutt krise. En slik kriseplan vil ha status som uformelt dokument, og er i 
utgangspunktet ikke juridisk bindende. Planen kan inngå som en del av individuell 
plan. 


Brukermedvirkning via verge, hjelpeverge eller fullmektig 


Brukeren har rett til å la seg bistå av en advokat eller en fullmektig i møte med 
hjelpeapparatet. Enkelte har varig eller i perioder behov for verge eller hjelpeverge 
som bidrar til å fremme brukerens interesser. I noen situasjoner kan det være en 
fordel for brukeren og pårørende å ha dette formalisert. 


Saksbehandling innen psykisk helsearbeid i kommunen 


Ved tildeling av lovpålagte tjenester som hjemmesykepleie 
(kommunehelsetjenesteloven) eller praktisk bistand (sosialtjenesteloven) skal det 
treffes skriftlig vedtak om dette (jfr. forvaltningsloven $ 23). 


Vedtaket gir brukeren klagerett, innsynsrett og andre rettigheter etter 
forvaltningsloven. Dette er med på å sikre vedkommende rettssikkerhet, og gir 
dessuten økt mulighet til brukermedvirkning ved eventuell uenighet om hva som er 
riktig tjenestetilbud og omfang. 

Tjenestene som ytes under begrepet psykisk helsearbeid kan være av en slik 
karakter at det bør vurderes om de faller inn under de lovpålagte tjenestene i 
kommunehelsetjenesteloven eller sosialtjenesteloven, hvor brukeren har rett på 
skriftlig vedtak. 


For øvrig vises det til "Veileder i saksbehandling og dokumentasjon for pleie og 
omsorgstjenesten” (Sosial- og helsedirektoratet, 2003 IS-1040). 


Ja 
—å 
Ja 


Opplæring for å styrke mestring for bruker og pårørende 


Det er etablert flere Lærings- og mestringssentre i tilknytning til Helseforetakene. 
Sentrene har som oppgave å sørge for opplæring for brukere og pårørende, blant 
annet med formål om å styrke mestring. Sykehuset skal i følge 
spesialisthelsetjeensteloven 8 3-8 ivareta opplæring av pasienter og pårørende. 


Å styrke brukerens og pårørendes evne til medvirkning og mestring av egen sykdom 
er et viktig element innen selve behandlingen. Det er ønskelig at flere tjenestesteder 
og kommuner gir lokale tilbud om opplæring i selvhjelp, mestring og 
nettverksbygging. Ikke bare i forbindelse med behandling av enkeltbrukere, men 
også til egne bruker- og pårørendegrupper. 


4.15 Anbefalinger til tjenesteapparatet 


Kommuner og helseforetak bør ha rutiner som sikrer at brukere får den 
informasjon de har rett på *: 


> brukeren må gis informasjon om sykdommen, ulike behandlingsalternativer og 
hva som finnes av aktuelle tjenestetilbud for den enkelte, samt 
tjenesteutøverens vurderinger og forslag til konklusjoner 

> når og hvordan informasjonen gis må tilpasses den enkeltes situasjon og 
muligheter for å ta imot informasjonen 

> det bør også gis informasjon om hva som kan forventes av det offentlige 
tjenestetilbudet, for eksempel via en serviceerklæring 


Slik informasjon er nødvendig for å kunne delta aktivt i egen behandling og få 
anledning til å velge behandling og tjenestetilbud der det er valgmuligheter. 


> Viktig muntlig informasjon bør understøttes av skriftlig materiale 


Jfr. pasientrettighetsloven $ 3-2 

Kommuner og helseforetak bør ha rutiner, innad og på tvers av 
forvaltningsnivåene, som sikrer retten til individuell plan”: 


opplyse om retten til individuell plan 

tilby individuell plan til brukere som har krav på det 

utarbeide eventuell plan i samarbeid med brukeren 

sørge for at det angis hvem som har ansvar for samordning og framdrift i 
planarbeidet 


vvvv 


Det vises til rundskriv fra Sosial- og helsedirektoratet til kommunene, IS- 


1/2005, hvor det er satt vilkår om etablering av skriftlige rutiner for utarbeidelse av 


individuelle planer for utbetaling av opptrappingsmidler. 


Kommuner og helseforetak bør sikre ansikt-til-ansikt-relasjonen i møte med 


bruker og ivareta pårørendes behov ved å: 


> skape et godt og personlig møte mellom bruker og tjenesteyter, hvor bruker 


opplever trygghet, forståelse og likeverd 


> være imøtekommende, bruker tid, lytte til det brukeren har å si, ta dem på 


alvor og bruke et vanlig språk 

> vie tid og mer oppmerksomhet på kvalitetssikring av ansikt-til-ansikt- 
relasjonen som metode 

> holde kontakt med pårørende som aktive samarbeidspartnere i den 
utstrekning brukeren samtykker til det 

> gi pårørende som har kjennskap til brukerens sykdom ved henvendelse 
generell informasjon om sykdommen og annen informasjon som ikke er 
taushetsbelagt 


T Jfr. pasientrettighetsloven $ 2-5, sosialtjenesteloven $ 4-3 a. kommunehelsetjenesteloven $ 6-2a, spesialisthelsetjenesteloven $ 2-5 og psykisk 


helsevernloven $ 4-1. Dette er nærmere regulert i Forskrift om individuell plan av 23.12.2004. 

5 Brukermedvirkning på systemnivå 


Med medvirkning på systemnivå menes medvirkning knyttet til tenesteutvikling, 
gjennomføring og evaluering på alle nivåer. 


Retten til å ha innflytelse og å bli hørt er nedfelt i lov om statlige helseforetak, se 
kapittel 2 om juridisk rammeverk. Plikten til å ivareta brukermedvirkning er også tatt 
inn i Helse- og omsorgsdepartementets bestillingsdokumenter til de regionale 
helseforetak. Kommunene har fått klare føringer om at brukermedvirkning skal 
styrkes, bl.a. gjennom Statsbudsjettet 2005/06 og påfølgende Rundskriv IS-1/2005 
fra Sosial- og helsedirektoratet hvor kommunen blir bedt om å utvikle og etablere 
rutinemessige tilbakemeldinger fra brukerne. 


”Lov om råd eller anna representasjonsordning i kommunar og fylkeskommunar for 
menneske med nedsatt funksjonsevne m.m.” fra 2005 trer i kraft fra høsten 2007. 


Brukermedvirkning på nasjonalt forvaltningsnivå skjer gjennom bl.a. at 
brukerorganisasjonene er fast høringsinnstans, deltar i referansegruppe, bidrar i 
utrednings- og planarbeid. 


Det er svært ulikt hvor langt de ulike virksomhetene innen psykisk helse har kommet 
i forhold til å etablere brukermedvirkning å systemnivå. Noen har etablert eget 
brukerråd/brukerforum. I mange kommuner er brukermedvirkning forsøkt ivaretatt 
gjennom andre organisatoriske tiltak som råd for funksjonshemmede, høringsmøter 
etc. Tilbakemeldinger fra brukerorganisasjonene er at det ikke fungerer 
tilfredsstillende. Brukermedvirkning på tjenestenivå, i den enkelte virksomhet, er flere 
steder en utelatt arena hvor brukerne bør medvirke i langt større grad enn i dag. 


Brukerråd/brukerforum på ulike nivå 


Det er flere utfordringer knyttet til det å få til reell brukermedvirkning i plan- og 
rådsutvalg. Forholdene må legges til rette for at brukermedvirkningen blir reell. 
Brukerrepresentantene skal kunne medvirke på egne og ikke på myndighetens 
premisser. 


SEPREPSs hefte Dialog nr. 2 2004 ” Intet om oss uten oss, Brukerdeltagelse i styrer 
og utvalg”, gir en del tips om ulike barrierer som finnes, og hvordan de kan brytes 
ned. Heftet kan bestilles fra www.seprep.no, eller lastes ned fra 
www.seprep.noldokumenter|Dialognr2 2004.pdf. Tips kan også hentes fra 
Veilederen for brukermedvirkning fra Mental Helse Norge, som kan bestilles via 
deres nettside www.mentalhelse.no. Det er nå også kommet en ny bok: 
”Brukermedvirkning i helsevesenet”, av Tone Alm Andreassen, Kommuneforlaget, 


Oslo 2005. 

Det må i samarbeid med brukerorganisasjonene vurderes hvilket tiltak, hvilken form 
og hvilke metoder som gir best effekt på de ulike nivåene, og innenfor samme nivå. 


Aktuelle tiltak er: 

- det enkelte tjenestested etablerer brukerråd, hvor brukerne av stedet deltar 

-  ettjenesteområde (for eksempel psykisk helsearbeid i en kommune psykisk 
helsevern i et HF) etablerer brukerråd/brukerforum, hvor ledelsen av 
virksomheten samarbeider med representanter for brukere og pårørende innen 
psykisk helsefeltet. 

- den øverste administrative ledelse for et større virksomhetsområde (en 
kommune, et HF) etablerer et brukerråd /brukerforum som gjelder for alle typer 
tjenester innen virksomheten. 


I kommuner er det ofte Råd for funksjonshemmede, som er politisk lede. Alle 
Regionale helseforetak har brukerråd på administrativt nivå. 


Flere brukerrepresentanter for psykisk helse påpeker at de trenger et eget brukerråd 
innen psykisk helse. De anbefaler også at representanter fra brukerråd/brukerforum 
for psykisk helse deltar i Råd for funksjonshemmede i kommunen / brukerråd ved 
HF/RHF. 


Vi anbefaler kommunene og spesialisthelsetjenesten å støtte slike innspill. Det er 
spesielt viktig å ha et system for tilbakemeldinger og innspill fra brukerne i perioder 
med endringer og utvikling av tjenestene. Opptrappingsplan i psykisk helse 
innebærer nettopp det. Råd for funksjonshemmede og brukerråd for helseforetakene 
skal dekke så stort saksområde at området psykisk helse kan ”forsvinner” litt i 
saksmengden. 


Det kan i mindre kommuner være vanskelig å rekruttere nok brukerrepresentanter 
på systemnivå. Det bør vurderes om det er bedre å etablere et bruker- og 
pårørendepanel som kan benyttes for flere kommuner eller for alle kommunene i 
fylket om nødvendig. 


Brukerrepresentantene bør velges av brukerne selv: 
= ved valg på et enkelt tjenestested 
= ved oppnevnelse fra en brukerorganisasjon på mer overordnet nivå 


De skal i utgangspunktet representere en gruppe brukere og ikke bare seg selv og 
egen situasjon. 


Det bør også være en selvfølge at brukerrepresentanter honoreres i henhold til 


gjeldende regler for deltagelse i råd og utvalg, og som et minimum får dekket sine 
kostnader knyttet til reise, opphold, tapt arbeidsfortjeneste og lignende. 


Brukerrepresentanter inn i prosjektarbeid 


Brukerrepresentanter bør med i ulike prosjekter, utviklings- og endringsarbeid som 
gjelder tjenester innen psykisk helsearbeid. Det kan være som deltager i 

prosjektgruppe, arbeidsgruppe, referansegruppe eller lignende ut fra hva slags 
arbeid det gjelder. 


Brukerorganisasjonene som høringsinnstans 


Brukerorganisasjonene bør brukes som høringsinstans på forslag til tiltak som 
berører tjenestetilbudet innen psykisk helse. 


Brukerombud 


Brukerombud er foreslått som et tiltak ved helseforetakene. Det er ment at 
brukerombudet er en utvalgt bruker som kan være en ressurs / tillitsperson i forhold 
til å bistå brukere ved den enkelte behandlingsinstitusjon i det psykiske helsevern. 
Forslaget er lagt fram av arbeidsgruppen for brukermedvirkning og brukerevaluering 
oppnevnt av Helse Øst. 


Ordningen kan også tenkes å være aktuell i kommuner. Brukerombudet kan for 
eksempel også benyttes som en ledsager/ fullmektig dersom brukeren synes det er 
vanskelig å møte alene i ulike sammenhenger. 


Brukerombud kan gi systematisk tilbakemelding til kommunen/HF ved en samlet 
framstilling av ulike tilbakemeldinger brukerne gir. 


Brukere som ansatte 


Å ansette personer med egen brukererfaring innen psykisk helsefeltet er 
omdiskutert. I ansettelsen er det lagt vekt på at vedkommende har erfaringsbasert 
kunnskap gjennom sin erfaring som bruker, som kommer til anvendelse i det 
arbeidet vedkommende skal gjøre. Noen sentrale brukerorganisasjoner har stilt seg 
kritisk til direkte ansettelser, og ønsker at slike ansettelser må gå via en 
brukerorganisasjon for å hindre at brukerperspektivet svekkes over tid som følge av 
sosialisering og lojalitet til arbeidsplassen. De mener at arbeidstakeren bør ansettes 
og lønnes av brukerorganisasjonen, med refusjon fra den arbeidsplassen hvor 
arbeidstakeren utfører sitt arbeid. På den annen side er det eksempler på direkte 
ansettelser i kommune og på høyskole hvor det er høstet gode erfaring. 


System for innhenting av brukererfaringer 


Brukerundersøkelser er en av flere metoder for innhenting av brukererfaringer, 
hvor resultatene skal brukes til å forbedre tjenesten. Kommunene er nå pålagt å 
utarbeide et system for innhenting av brukererfaringer i løpet av 2005, som skal 
iverksettes i 2006. Arbeid med dette pågår i regi av Kommunenes sentralforbund, 
men kan ikke påregnes å være ferdig for bruk i 2006. Flere kommuner har utarbeidet 
lokale brukerundersøkelser i samarbeid med brukerorganisasjonene. 


Nasjonalt kunnskapssenter har på oppdrag gjennomført en nasjonal 


pasienterfaringsundersøkelse innen psykisk helsevern, i samarbeid med SINTEF 
helse, under PasOpp-prosjektet. Det er en nasjonal pasienttilfredshetsmåling blant 

voksne brukere av poliklinikker og døgnavdelinger innen psykisk helsevern. 
Undersøkelsen fra poliklinikk (DPS) ble gjennomført høsten 2004, og fra 
døgnavdeling høsten 2005. Spørsmålene, metodevalg og resultater finner du på 
nett. 


http://www.kunnskapssenteret.no/index.php?show=69&expand=14,66,69 


Brukerundersøkelser kan gjøres på mange måter, med mange ulike mål, metoder og 
resultater. Spørsmålene og metodevalg må kvalitetssikres for å sikre at resultatene 
vil gi svar på det en er ute etter. Spørreundersøkelser kan utføres via 
selvutfyllingsskjema, ved intervju med strukturerte Spørsmål eller ved 
semistrukturerte intervju dvs. med åpne spørsmål. 


Ved valg av intervjumetode er det viktig å vurdere hvem som spør. 
Brukerorganisasjonene kan vise til positive erfaringer med prosjektet "Bruker spør 
bruker”. Les mer om ordningen på www.psykiskhelsearbeid-nettbok.no 


Brukerne bør så langt som mulig involveres i planlegging og gjennomføring av slike 
undersøkelser. 


Det kan også legges til rette for innhenting av brukerkunnskap for eksempel ved at 
brukere lønnes for å utføre brukerundersøkelser og at brukerorganisasjonene sikres 
økonomiske muligheter for kunnskapsinnhenting. 


Tjenesteutøver må vurdere alternative måter å innhente brukererfaringer på, det kan 
være enklere undersøkelser, etablering av brukerforum, dialogkonferanse m.m. 


Systematisk behandling av klager: 

Tjenestestedet og virksomheten bør ha rutiner for systematisk registrering, 
behandling og oppfølging av alle typer klager. Dette gjøres for å identifisere mulig 
svikt i egne systemer og finne forbedringsområder. Det gjelder alle typer klager 
samme hvor og hvordan de fremmes. Dvs. klager som fremkommer gjennom tlf, 
brev, i møte med den enkelt, i møter, gjennom pårørende, ombud, 
fullmektig/advokat, fylkeslege/fylkesmann, eier og kontrollkommisjon. 


Fokusgruppe 

Her inviteres 6-12 personer til å delta på intervju med definert fokus, for eksempel 
”innleggelsen” Alle deltagerne gir utrykk for sin assosiasjon rundt temaet. 
Utsagnene samles fra alle deltagerne og bearbeides. 


Brukerstyrt senter 


Flere kommuner og HF samarbeider med brukerorganisasjonene om etablering og 
drift av brukerstyrte sentre. Vi har stor tro på at brukerstyrte sentre har en sentral 
plass i rekken av tilbud/tiltak innen psykisk helsefeltet. De rommer mange ulike gode 
tiltak og styrker brukeren ved at de selv har styringen. 

5.8 Anbefalinger til tjenesteapparatet 


Kommuner og helseforetak oppfordres til å : 


> 


prioritere bidrag til brukermedvirkning og brukerstyrkende tiltak 

Det gjelder bl.a. støtte til brukerorganisasjonene, brukerstyrte sentre, 
selvhjelpsarbeid, lærings- og mestringsarbeid til bruker og pårørende 
m.m 


å etablere brukerråd/brukerforum på alle relevante nivåer 
Rådene kan være ulikt organisert ut fra hvilket nivå i organisasjonen 
det gjelder. 


arbeide videre med å etablere gode systemer for innhenting av 
brukererfaringer 


benytte innhentede brukererfaringer til forbedring av tjenestene 


invitere brukerrepresentanter med i ulike prosjekter, utviklings- og 
endringsarbeid som gjelder tjenester innen psykisk helsearbeid 


benytte brukerorganisasjonene som høringsinstans på forslag til tiltak 
som berører tjenestetilbudet innen psykisk helse 


forsøke tiltak som brukerombud, ansettelse av brukere innen 
tjenesteapparatet og lignende, for å høste erfaringer fra slike 
ordninger 

6 Barn og unges brukermedvirkning 


Barns rett til å si sin mening, bli hørt og respektert, er et av de grunnleggende 
prinsippene i FNs barnekonvensjon. Barn og unges egne erfaringer og synspunkter 
bør derfor stå sentralt i utvikling og gjennomføring av gode tjenester. 
Brukermedvirkning for disse gruppene bør etableres som praksis både på system- 
og individnivå. Rapporten om brukermedvirkning gjelder også for barn og unge, men 
vi ser at det krever ekstra dybdekunnskap på området for å styrke 
brukermedvirkning for denne gruppen. Det skal derfor lages en egen plan for barn 
og unges brukermedvirkning, jf tiltak 56 i strategiplan for barn og unges psykiske 
helse ”...sammen om psykisk helse...”(2003). 


Det kan være vanskelig for barn og unge å nå fram med sine synspunkter, ønsker 
og behov overfor offentlige myndigheter og tjenesteapparatet. Tradisjonelt sett har 
de i liten grad blitt invitert til å si sin mening som brukere av tjenestene. Ofte er det 
foreldrene eller andre voksne som uttaler seg når tjenestene skal utformes eller 
evalueres. Det kan være flere grunner til at det er slik. 


For barn under 16 år er det i helselovgivningen de foresatte som innehar 
samtykkekompetanse på vegne av barnet eller ungdommen. Det kan derfor være en 
tilbøyelighet til å definere foreldrene som brukere fremfor barnet. I andre tilfeller 
defineres både barnet/ungdommen og foreldrene som brukere. Det er i de aller 
fleste tilfeller avgjørende å se barnet i sammenheng med sin familie. Foreldrene er 
en viktig ressurs som pårørende, og som brukere på vegne av, eller sammen med, 
barnet sitt. Likevel er det viktig å inkludere barnet som bruker, og oppfylle barnets 
rett til å si sin mening. Det ligger også en utfordring i at eksempelvis mor, far og barn 
kan representere ulike behov og også ha ulike opplevelser av situasjonen. 


Kommunikasjonen kan representere en utfordring. Å kommunisere med barn eller 
unge på en god måte kan fordre kunnskap og kompetanse om å stille de ”riktige” 
spørsmålene. Ofte vil det også kreves en viss kunnskap om dagens barne- og 
ungdomskultur. Det ligger også utfordringer i å være fleksibel og kreativ i sin 
kommunikasjon med barn og unge. Samtalen kan være vanskelig, men er likevel 
den mest benyttede kommunikasjonsformen. Det kan være lettere å kommunisere 
gjennom lek og tegning, eller å prate mens en er aktiv med noe annet. Det er 
avgjørende å skape trygge og gode arenaer, og sikre at barnet har tillit til at det er 
ufarlig å ytre seg. Dersom barnet eller ungdommen skal oppleve en reell mulighet til 
å medvirke, er det også avgjørende å bruke et språk som barnet/ungdommen 
kjenner og forstår. 


Men det er ikke alltid barn og unge ønsker, eller er i stand til, å uttale seg. Personer 
som kan tale barn og unges sak i ulike fora, er derfor en viktig ressurs for å 
tydeliggjøre barn og unges stemme. SHåir har i flere år finansiert ”ARENA” — et 
program for brukermedvirkning fra barn og unge”. ARENA?” er utviklet og drevet av 
Organisasjonen Voksne for barn. Hensikten er å utdanne talspersoner for barn 
overfor myndigheter og tjenesteapparatet. En viktig og sentral bit av programmet er 

å rekruttere og skolere talspersoner for barn og unge, og etablere et nettverk av 
disse. 


På systemnivå har det i løpet av de siste tiår blitt etablert egne organer for innflytelse 
for barn og ungdom i flere kommuner, f.eks barne- og ungdomsråd, barnas 
kommunestyre osv. Det ligger utfordringer i å lykkes med at barn og unge opplever 
at deres erfaringer og innspill får konsekvenser når beslutningene tas. 


Barn og unge er en stor pårørendegruppe, som barn av foreldre med psykiske 
lidelser, eller med søsken som har psykiske lidelser. Det er viktig å forsøke å få til et 
samarbeid med foreldrene om involvering og ivaretakelse av barna på en forsvarlig 
måte. Som et ledd i å følge opp barnet og dets behov, vil de trolig ha mange tanker, 
meninger og informasjon, om situasjonen. Det er derfor viktig at de voksne er 
lydhøre overfor barn i en slik situasjon og tar dem på alvor. 


30 


7 Mulige fallgruver knyttet til brukermedvirkning 


- —Brukermedvirkning skal ikke oppleves som en merbelastning for brukeren. 
Ansvaret for behandlingen ligger til tjenesteutøver. 


- —Brukermedvirkning er ikke en ordning for valgfrihet, men en metode for 
samarbeid og medinnflytelse i møtet mellom behandlingsapparatet og 
brukeren av det. 


- —Brukermedvirkning på systemnivå er ikke et mål i seg selv, men et 
virkemiddel - en arbeidsmetode for å nå et mål om å utvikle og kvalitetssikre 
tjenestene. 


- I noen situasjoner vil det gjennom samarbeidet avdekkes at bruker og 
behandler har helt ulike målsettinger, både i forhold til hva som er et godt liv 
og hvilke virkemidler som skal benyttes for å komme dit. Det er ikke dermed 
sagt at brukermedvirkning ikke kan benyttes, det gjelder da å finne en 
minste felles målsetting og bygge videre på det. En behandling i strid med 
brukerens mål, får sjelden en ønsket effekt på lengre sikt. 


- Det vil alltid finnes unntak fra regelen, hvor metoden ikke kan benyttes, uten 
at metoden av den grunn skal forkastes. Hovedproblemet i dag er at 
brukere flest opplever at de får medvirke for lite, ikke omvendt. 


- — Å utøve brukermedvirkning krever at det settes av nok tid, både til møtet 
med den enkelte bruker og til systemarbeid. Tjenestestedets faste 
tidsrammer for ulike tiltak, ressurser og interne rutiner er en konserverende 
faktor som kan gjøre at behandlere med gode holdninger og intensjoner om 
å utøve brukermedvirkning opplever at det er vanskelig å få det til i en 
hektisk arbeidsdag. Endringer skjer ikke før brukermedvirkning er en 
anerkjent metode som er satt i system på den enkelte arbeidsplass, og 
implementert som en naturlig del av tjenestens virksomhet. 

8 


8.1 


Aktuelle virkemidler 


Økonomiske virkemidler 


Her er det til dels snakk om positiv bruk av virkemidler i kraft av ulike 
tilskuddsordninger til brukerorganisasjoner, prosjektmidler og lignende. Dels er det 
også snakk om negativ bruk av virkemidler i kraft av å stille opp brukermedvirkning 
som vilkår for å få utbetalt generelle tilskudd. 


Stortinget har i Opptrappingsplanen understreket at den økonomiske støtten til 
brukerorganisasjonene skal øke i planperioden. I statsbudsjettet for 2004 ble det stilt 
krav om at kommunene må kunne godtgjøre reell brukermedvirkning for å få utbetalt 
øremerkede tilskudd, og at støtte til brukerorganisasjonene og brukertiltak også er et 
vilkår for utbetaling av midler. I statsbudsjettet for 2005 er det til sammen bevilget 46 
millioner kroner til brukermedvirkning. Det er også innført krav om at kommunene må 
kunne godtgjøre reell brukermedvirkning for å få utbetalt øremerkede tilskudd. Støtte 
til brukerorganisasjonene og brukertiltak skal være et slikt vilkår for å få utbetalt 
øremerkede midler. Fra og med 2006 vil det bli satt vilkår om at rutinemessige 
tilbakemeldinger fra brukerne (brukerundersøkelser og lignende) er etablert. 
Helseforetakene er lovpålagt brukermedvirkning som ledd i sin ordinære drift. 


Pedagogiske virkemidler m/anbefalinger 


Med pedagogiske virkemidler menes her utdannings- og kompetansehevingstiltak, 
og påvirkning gjennom gjensidig informasjon og dialog. 


Møter og samtaler er de mest sentrale verktøyene i samhandlingen mellom brukere 
og tjenesteutøvere. En utfordring er å utvikle kompetansen knyttet til hvem den 
enkelte er som individ i møte med andre og hvordan man best mulig møter andre 
mennesker. Denne kompetansen gjelder både det enkelte individ, men også 
systemet i forhold til det å tilrettelegge for god og likeverdig kommunikasjon og 
relasjonsbygging. Det må etableres gode møteplasser for dialog mellom brukere og 
tjenesteutøvere på alle nivåer. 


Kommuner, helseforetak og andre virksomheter, har ulike kulturer og tradisjoner for 


brukermedvirkning. Ledere og ansatte bør i samarbeid med brukere og deres 


brukerorganisasjoner, arbeide systematisk for å utvikle denne kulturen. Erfaringer fra 
brukerstyrte sentre, enkeltprosjekter og andre organisasjoner vil kunne gi nyttige 


innspill til prosessene. Dialogkonferanser er en metode som er utprøvd over mange 
år med gode resultater. 


Kommuner og helseforetak bør sørge for at alle ansatte som arbeider innen feltet 


psykisk helse har kunnskap om brukermedvirkning. Opplæring bør gis i samarbeid 
med brukerorganisasjoner. Det er også utdannet brukerlærere som kan bidra i 


denne sammenheng. 

En utfordring for brukerorganisasjoner og brukergrupper er å bidra til å 
systematisere brukerkompetansen og gjøre denne forståelig og tilgjengelig for andre 
brukere og tjenesteutøvere slik at den kan tas i bruk både i møtet mellom 
enkeltindivider og grupper, men også i arbeidet med å utvikle et mer 
helsefremmende samfunn. En annen utfordring er å skolere og styrke egne 
brukerrepresentanter som skal delta i ulike råd og utvalg som representant eller 
talsperson for brukerorganisasjonenes medlemmer. Lærings- og mestringssentrene 


er viktige aktører for å styrke brukerens grad av mestring. Det enkelte tjenestested 
har også et ansvar i forhold til dette. 


Pårørendekompetansen handler blant annet om å ha kunnskap om brukerens 
bakgrunn og historie, kjennskap til hans eller hennes synspunkter og ønsker og 
erfaringer med hvordan behandling eller andre tiltak virker på vedkommende. 
Pårørende vil ut fra sin kjennskap og erfaring kunne bidra med forslag til løsninger. I 
medvirkning på systemnivå vil pårørende bidra til at individ og systemer kan bli sett 
fra et annet perspektiv. 


Både likemannsarbeidet (som er erfaringsutveksling og rådslag mellom mennesker i 
tilnærmet samme situasjon) og selvhjelpsarbeid (som er prosessorientert 
endringsarbeid for den enkelte) må gis en sentral plass i det helsefremmende og 
forebyggende arbeidet i den enkelte kommune. Det er viktig at tiltak for 


likemannsarbeid og selvhjelpsarbeid gjøres kjent og støttes økonomisk, slik at 


deltakelse og gjennomføring blir mulig. (Se nasjonal plan for selvhjelp). 
Brukerorganisasjonene er viktige instanser for dette arbeidet. 


Profesjonsutdanningene har en spesiell utfordring med hensyn til å vektlegge den 
personlige kompetansen og egne erfaringer hos studentene som ledd i 
yrkesutøvelsen. Brukerperspektiv, brukermedvirkning og brukerkompetanse er, og 
bør være, sentralt i utdanningene på feltet. Også den kritiske refleksjonen med 
hensyn til både innhold og praksis knyttet til disse begrepene. 
Brukerorganisasjonene må ha en sentral rolle i kompetanseutviklingen og - 
formidlingen 


Forskningen må ha en høyere grad av brukerfokus. Det bør samles inn og 
dokumenteres ulike brukererfaringer, også gjennom kvalitative studier. Aktuelle 


problemstillinger bør samles og systematiseres etter at det er gjennomført et par år 
med dybdestudier om brukermedvirkning i praksis. Det er også behov for 
dokumentert kunnskap i forhold til brukermedvirkning som metode, både på individ 
og systemnivå. 


Det nasjonale ressurssenter for bruker- og pårørendekompetanse, Mental Helse 


Norge, skal sikre systematisk innhenting, gyldiggjøring og formidling av 
brukererfaringer. Senteret er tilgjengelig og kan yte rådgivning. 


Kvalitetsutviklingsprosjektet i Rådet for psykisk helse, KUP, har som mål å bedre 
kvaliteten i tjenestene for voksne med psykiske lidelser. Brukermedvirkning og 


sammenheng for brukeren på tvers av ulike tjenester er viktige stikkord. KUP startet 
opp februar 2003 og skal gå ut opptrappingsperioden. For mer informasjon: 


www.psykiskhelse.no 


33 


8.3 


Anbefalinger til tjenesteapparatet 


Kommuner og helseforetak oppfordres til: 


> å sørge for at alle tjenesteutøvere som arbeider innen feltet psykisk helse får 
nødvendig opplæring og informasjon om ny kunnskap om brukermedvirkning. 
Opplæring bør gis i et samarbeid med brukerorganisasjoner og Lærings- og 
mestringssentrene. 


> å gi lokale tilbud om opplæring i selvhjelp og mestring, ikke bare i forbindelse 
med behandling av enkeltbrukere, men også til egne bruker- og 
pårørendegrupper. 


Organisatoriske virkemidler 


Styrking av brukerorganisasjonene er viktig for å kunne sikre brukermedvirkning på 
systemnivå og på politisk nivå. For at medvirkning skal kunne utøves må erfaringer 
dokumenteres, slik at det kan representeres som felles, gyldig kunnskap. 
Brukermedvirkning tar tid og krever kvalifiserte medvirkere. Forutsetningene for å 
kunne drive brukermedvirkning må derfor sikres, blant annet gjennom målrettet 
opplæring av brukere og pårørende. Det er viktig at brukerorganisasjonene og deres 
arbeid er kjent i befolkningen. Brukere med annen språklig og kulturell bakgrunn er 
lavt representert blant medlemmene. Dette kan tyde på at det bør etableres et 
nærmere samarbeid med disse gruppene for bedre å sikre brukermedvirkning for 
alle uavhengig av språklig og kulturell bakgrunn. 


Brukerorganisasjonene har flere viktige funksjoner i forhold til brukermedvirkning. 


e Pådriverfunksjonen handler om å reise aktuelle saker og spørsmål og bidra til 
politiske dagsorden nasjonalt, regionalt og lokalt i saker som angår psykisk 
helse og hjelpeapparatet. Brukerorganisasjonene vil være de fremste formidlere 
av kunnskap om rettigheter for brukere og pårørende, og også bidra til at 
prinsipper og perspektiver på psykisk helsearbeid er i stadig utvikling. 

e  Utviklerfunksjon handler om at organisasjonene representerer verdifull 
kunnskap og erfaring som bør tas i bruk i utviklingsarbeidet med hensyn til 
tjenester, forskning, opplæring m.m. 

e Gjennomførerfunksjon handler om at brukerorganisasjonene har en 
selvstendig plass og rolle som eier og driver av ulike tiltak, som blant annet 
brukerstyrte sentra, hjelpetelefoner og ulike prosjekter. 

e Evalueringsfunksjon handler om å gi respons og tilbakemeldinger på psykisk 
helsearbeidet nasjonalt, regionalt og lokalt. 

e Opplæringsfunksjon handler om å tilby sine tjenester der opplæring om 
brukermedvirkning og brukerkunnskap skal gis. I tillegg har organisasjonene en 
viktig jobb med å lære opp og styrke egne brukerrepresentanter som skal 
representere brukerorganisasjonen og dens medlemmer i ulike råd og utvalg. 

9 Tiltak i Opptrappingsplanen 


1. Nasjonalt ressurssenter for bruker- og pårørendemedvirkning 
Senteret skal være et nasjonalt kompetansesenter for bruker- og 


pårørendekompetanse. Det skal innhente, systematisere og formidle kunnskap på 
området. Prosjektet er forankret hos Mental Helse Norge, og er i utgangspunktet et 
3-årig prosjekt. Forprosjektrapport var ferdig 1. oktober 2005. Det er innledet 
samarbeid bl.a. med andre brukerorganisasjoner og ulike forsknings- og 
kompetansemiljø. 


2. Lærings- og mestringssentrenes tilbud til personer med psykiske lidelser. 
Lærings- og mestringssentrene gir kurs og opplæring til personer som har ulike type 


sykdom og lidelser, for å gi dem kunnskap og ferdigheter til å mestre egen sykdom, 
redusere plager og å leve et best mulig liv med de plager sykdommen fører med 
seg. Personer med psykiske lidelser bør få et like godt tilbud om hjelp fra lærings- og 
mestringssentrene som personer med ulike somatisk lidelser. Tilbudet gjelder også 
pårørende. 


3. Stimulere til utprøving og utvikling av de gode modeller for 


brukermedvirkning 
Styrke informasjonsarbeid om gode eksempler. 


4. Nasjonal plan for selvhjelp 
Arbeidet er startet. Nasjonal og internasjonal konferanse om selvhjelp, etablering av 


knutepunkt (senter for kunnskap og utvikling av selvhjelp) og tilskudd til oppstart av 
flere ulike prosjekter innen selvhjelp er igangsatt eller er under utarbeidelse. 
Selvhjelp er rettet inn mot mestring og brukermedvirkning. Selvhjelpsarbeidet 
representerer tiltak som er innrettet mot å styrke enkeltmenneskets evne og 
muligheter til å delta i sin egen endringsprosess. Les mer på www.psykisk.no 


5. Tiltaksplan for pårørende og andre omsorgspersoner 
Pårørende og andre nærpersoner er en del av og spiller en viktig rolle i arbeidet for å 


styrke brukermedvirkning. Det er knyttet spesielle utfordringer til den viktige 
funksjonen pårørende har i samarbeidet med både bruker og hjelpeapparatet. Det 
er behov for å også sette fokus på pårørenderollen, og hvilke behov de har for å 
kunne ivareta en ønsket rolle i forhold til brukeren. Sosial- og helsedirektoratet har 
på oppdrag fra Helse- og omsorgsdepartementet utarbeidet en egen tiltaksplan for 
pårørende og andre nærpersoner til mennesker med psykiske lidelser. Planen er 
utarbeidet i samarbeid med berørte organisasjoner og tjenester. 

Spesielle problemstillinger som drøftes er bla. veileder for helsepersonell om dialog 
og kommunikasjon med pårørende (inkl. taushetsplikten), informasjonsmateriell til 
pårørende og tilskudd til organisasjonene. Les mer på www.psykisk.no 


6. Tilskudd til brukerorganisasjonene og deres likemannarbeid 


7. Tilskudd til hjelpetelefoner 

Det er flere ulike hjelpetelefoner som er betjent store deler av døgnet som drives av 
brukerorganisasjoner innen psykisk helse. Publikum kan ringe og få råd og 
veiledning i en vanskelig situasjon. Det gjelder både barn og unge, arbeidsliv og alt 
annet innen psykisk helse. 


8. Stimulere til oppretting av flere brukerstyrte sentre 

Tilskuddsordningen i direktoratet for etablering og drift av brukerstyrte sentre 
videreføres. Stimulere kommuner og helseforetak til å bidra inn i både etablering og 
videreføring av brukerstyrte sentre. Ordningen skal evalueres, og erfaringer skal 
innhentes for å utvikle kunnskap om gode modeller for ulike brukerstyrte sentre. 


9. ”Å spørre den det gjelder” — kartlegging av barn og unges brukererfaringer 
Direktoratet støtter forprosjektet ”Klient- og resultatstyrt terapi” i regi av 
R-BUP Øst og Sør. 


10. Tilskudd til opplæring av talspersoner for barn og unge 

Tilskuddet gis for rekruttering og opplæring av talspersoner for barn og unge overfor 
myndigheter og tjenesteapparatet, for å dokumentere og formidle erfaringer og 
utrede /utvikle et opplæringsprogram for ansatte i tjeneste. Dette er for å bidra til reel 
brukermedvirkning for barn og unge. Prosjektet gjennomføres i samarbeid med 
Organisasjonen Voksne for Barn. 


11. Det skal utarbeides egen plan for barn og unges brukermedvirkning 
Planen skal synliggjøre hvordan brukermedvirkning for barn og unge kan 
tilrettelegges og iverksettes på individ- og systemnivå, og hvilke ressurser som er 
nødvendig for å realisere dette. Videre må planen vurdere stimuleringstiltak for 
brukermedvirkning for barn og unge på alle forvaltnings-/tjenestenivå. 


12. Kvalitetsutviklingsprosjekt i Rådet for psykisk helse, KUP 


Prosjektet har som mål å bedre kvaliteten i tjenestene for voksne med psykiske 
lidelser. Brukermedvirkning og sammenheng for brukeren på tvers av ulike tjenester 
er viktige stikkord. KUP startet opp februar 2003 og skal gå ut opptrappingsperioden. 


KUP - prosjektet er styrket og utvidet, det skal nå også gjelde utdanningene. 

13. Tilskudd til prosjekt ”Myndiggjøring og medvirkning” 


Prosjektet er brukerstyrt og drives av Brukerforum; Mental Helse i Hedmark, Stange 
og Hamar. Hovedmålsettingen for prosjektet er å myndiggjøre og styrke brukerne i 
rollen som brukerrepresentanter og skape et godt samarbeid mellom brukere og 
tjenesteapparatet, basert på reell medvirkning, gjensidig respekt og likeverdig 
kommunikasjon. Gjennom dette arbeidet er målet å rekruttere en bred plattform og 
deltagere til aktiv brukermedvirkning i organisasjoner, kommuner og foretak. 


14. Prosjekt om selvbestemmelse og brukermedvirkning for psykisk 


utviklingshemmede 
Det er spesielle utfordringer knyttet til personer med psykisk utviklingshemming som 


også har psykiske lidelser. Stiftelsen SOR, Samordningsrådet for arbeid med 
utviklingshemmede, får støtte fra Shdir til et prosjekt om selvbestemmelse og 
brukermedvirkning for psykisk utviklingshemmede. Etter planen skal prosjektet gå 
over fem år, dvs. til 2008. Målet er å formidle det juridiske og verdimessige 
grunnlaget for retten til selvbestemmelse og brukermedvirkning, og gode praktiske 
eksempler. Etter en landsdekkende konferanse høsten 2005, er virkemidlene nå 
etablering av lokale nettverk og gjennomføring av regionale konferanser. 


15. Prosjekt ”Fra bruker til bruker : Når den psykiske helsen svikter” 
Prosjektet for kompetansebygging basert på systematiske undersøkelser av 
brukererfaringer. Det skal utvikles informasjonsmateriell basert på kunnskap fra 
undersøkelsene for brukere, pårørende og helsepersonell. Prosjektet gjennomføres 
v/ psykologisk institutt, Universitet i Oslo. 


Nye tiltaksområder: 


Måling og kartlegging av brukermedvirkning 

Vi har i dag for lite systematisk kunnskap om brukermedvirkning. Det bør gjøres 
kartlegginger — både kvalitative og kvantitative - av hvordan brukermedvirkning 
praktiseres og virker for mennesker med psykiske lidelser. Det arbeides nå med å 
sette brukermedvirkning mer i system og å øke graden av utøvelse. Det er stilt krav 
om at kommunene skal etablere et opplegg for systematisk innhenting av 
brukererfaringer, men det er også behov for kartlegging på andre områder, derunder 
forskning på regionalt og nasjonalt nivå. 


16. Gjennomføre regelmessige målinger av hvordan målene for 
brukermedvirkning oppnås. 

Direktoratet utarbeider måleindikatorer. Målingene vil skje via innhenting av data fra 
tjenesteapparatet og direkte fra brukere via kvalitative undersøkelser. 


Ansvar: Shdir 
Periode 2006-2008 
Kvalitativ undersøkelse i 2008 

Utdannings- og kompetansehevingstiltak 
Det bør kartlegges hvordan brukermedvirkning er ivaretatt i eksisterende 


utdanningstilbud for de mest relevante personellgruppene. Kunnskap om 
brukermedvirkning og pårørendes situasjon skal være integrert i 
profesjonsutdanningene, det gjelder både grunnutdanning, videre- og 
etterutdanning. Det bør også finnes kurs og kompetansehevnede tiltak for ansatte i 
tjenesteapparatet. 


Dette sees i sammenheng med vurdering av kompetanse i kvalitetsarbeid som et 
ledd i Nasjonal strategi for kvalitetsforbedringer i sosial- og helsetjenesten, og der 
kompetanse om brukermedvirkning også skal inngå. For å nå målene i den 
nasjonale strategien er det nedsatt 6 arbeidsgrupper som skal lage handlingsplaner. 
”Styrke forbedringskunnskapens plass i utdanningen” er en av dem. 


17. Kartlegge brukermedvirkning og samhandling i utdanningene 
Kvalitetsutviklingsprosjekt i Rådet for psykisk helse, KUP, er styrket og skal nå 
også arbeide mot utdanningsinstitusjonene. Forprosjektet ”KUP i utdanningene” vil 
foreta en kartlegging av hvordan brukermedvirkning og samhandling ivaretas i de 
sentrale helseutdanningene. Det tas også sikte på å identifisere brukermedvirkning 
i utdanningene, samt vurdere ulike virkemidler som benyttes for å fremme 
brukerens stemme. 


Ansvar: SHdir og Rådet for psykisk helse 
Periode: 2006-2008 


18. Bidra til utvikling av metoder og modeller til kunnskapsøkning innen 


brukermedvirkning til bruk for tjenesteapparatet 
Tilskudd til prosjekt for utvikling av ”verktøykasse” i brukermedvirkning i samarbeid 


med brukerorganisasjoner / kommune og høyskole. 


Ansvar: SHdir 
Periode 2006-2008. 


19. Kartlegge hva som finnes av informasjonstiltak i forhold til brukere med 
annen språklig og kulturell bakgrunn nasjonalt, og vurdere hvilken form 
informasjonsmateriell til disse gruppene bør ha for å nå fram best mulig. 


Ansvar : SHdir 
Perioden 2006-2008 


20. Utvikle standardisert informasjonsmateriell om sykdommer, behandling, 
pasientrettigheter og pårørendeinformasjon 
Materialet vil være tilgjengelig på nett, og muliggjør redigering for lokal bruk. 


www.shdir.no/psykisk eller www.psykisk.no 


Ansvar: SHdir 
Perioden 2006-2008 

10 Dokumentasjon og rapporter 


Det foreligger lite systematisk dokumentasjon om omfang og innhold i 
brukermedvirkning innen psykisk helse-feltet i Norge. Eksemplene som nevnes her 
er allikevel bare et tilfeldig utvalg på området. De er kun ment for å dokumentere 
deler av teksten i denne planen, og er på ingen måte uttømmende på området 
brukermedvirking. 


Noen aktuelle rapporter: 


Jorid Kalseth: Psykisk helsearbeid i kommunene - variasjoner i tiltak og tjenester. 
SINTEF Unimed 2003. 


Basert på en spørreskjemaundersøkelse til landets kommuner 2002 opplyses det at 
nær 30 % av kommunene oppgir at de verken gir økonomisk støtte til eller 
samarbeider med bruker-/interesse- og/eller frivillige organisasjoner om tilbud til 
brukerne. Mental Helse Norge hadde lokallag i ca 50 % av kommunene som svarte, 
og LPP hadde lokallag i under 20 %. Bare ca 15 % av kommunene hadde etablert 
brukerråd eller liknende knyttet til psykisk helsearbeid. 


Marit K. Helgesen: Brukerinvolvering i psykisk helsearbeid i kommunene. NIBR 
2004:136 


Undersøkelsen er en kvalitativ casestudie om brukerinvolvering i psykisk helsearbeid 
i sju kommuner. Data er samlet inn gjennom intervjuer med nøkkelpersonell og 
yrkesgrupperepresentanter ansatt i kommunene. Brukere er ikke intervjuet. 


Ingen av de aktuelle kommunene hadde brukerråd. Fire kommuner hadde lokallag 
av Mental Helse, ingen lokallag av LPP. Bare en av kommunene var godt i gang med 
individuelle planer. Brukerinvolvering på ikke-organisert nivå var i stor grad overlatt til 
den individuelle tjenesteyter. 


Sidsel Sverdrup, Lars B. Kristofersen,og Trine Monica Myrvold: Brukermedvirkning 


og psykisk helse, NIBR-rapport 2005:6 
Rapporten er en underveisrapportering fra første fase av prosjektet: 


”Brukermedvirkning: idealer og realiteter i et buttom —up perspektiv”. Andre fase skal 
også inneholde opplysninger fra behandlernes side. Undersøkelsen baserer seg på 
dybdeintervjuer av mennesker med psykiske problemer og deres pårørende fire 
steder i landet. Studiet omfatter 15 voksne brukere, 8 ungdommer, 8 pårørende til de 
voksne brukerne og 8 pårørende til ungdommene. 


Resultatet av undersøkelsen viser bl.a. at brukerne ble gitt liten eller ingen mulighet 
til medvirkning i egen behandling, at de ikke hadde fått tilbud om individuell plan og 
at mange opplevde det belastende å måtte koordinere tjenestene sine selv. Det var 
svært lite informasjon både til og fra pårørende, og pårørende opplevde seg lite 

verdsatt. De ble ikke brukt som en ressurs for brukeren og fikk ingen hjelp til å takle 

pårørenderollen. Ungdommene og deres pårørende, som var brukere av BUP, var i 
stor grad mer fornøyd med det meste. De ga BUP ros for å gi god informasjon, bli 
lyttet til, ta problemene seriøst og på å oppnå en tillitsfull relasjon mellom behandler 
og ungdommen. De var imidlertid misfornøyd med at ventetiden på å få hjelp var alt 
for lang. Rapporten har flere anbefalte tiltak. 


Måling av brukererfaringer blant voksne i det psykiske helsevernet. Nasjonalt 


kunnskapssenter for helsetjenesten/SINTEF 2004 
Rapporten inneholder forslag til spørsmål og framgangsmåte for måling av 


pasienterfaringer i det psykiske helsevern for voksne. Den danner grunnlag for den 
første landsomfattende brukerundersøkelsen ved alle offentlige poliklinikker høsten 
2004. 


Stykkevis og delt. Forprosjekt om kvalitetsutvikling i psykisk helsearbeid. Rådet for 


psykisk helse 2004 
Forprosjektet gir en feltbeskrivelse og peker på problemer og muligheter for 


kvalitetsforbedring. Det pekes på at tjenestetilbudet har preg av organisert 
diskontinuitet, noe som ofte er problematisk for brukere og pårørende. 
Brukerfortellingene vitner om at mange døgnavdelinger har negative systemkulturelle 
trekk, for eksempel avvisning av pårørende, lite samarbeid med kommunale 
tjenester og kontroll av brukere. Det ser ut til at pasientrettighetsloven inneholder 
intensjoner og rettigheter som ikke er fullt ut realisert for mennesker med psykiske 
lidelser. 


Erfaringer med brukermedvirkning i kommunene. Mental Helse Norge — 2004 
Erfaringene baserer seg på undersøkelser i 11 kommuner. Prosjektet avdekker at 


kommunene i liten grad hadde utviklet et eget eierforhold til brukermedvirkning og at 
det i liten grad skilles mellom de ulike nivåene for slik medvirkning. De fleste 
kommunene manglet en struktur og metodikk for hvordan kontakten mellom 
kommune, bruker og interesseorganisasjoner skal utføres. Disse manglene befinner 
seg på individnivå og systemnivå. 


Det mangler bevissthet rundt mål og midler i ansikt til ansikt kommunikasjon. Der er 
fravær av formelle retningslinjer med hensyn til å finne brukerrepresentanter, 
hvordan skape formelle arenaer for samhandling, hvordan forberede 
brukerrepresentanter slik at de reelt kan bidra, pluss at det mangler retningslinjer for 
dekning av utgifter i forbindelse med brukerrepresentasjon. 

Prosjektet har resultert i en veileder for brukermedvirkning innen psykisk helse, og 
inneholder også eksempler på vellykkede resultater, gode eksempler på 
brukermedvirkning. 


Arne Holte — Kvalitative studier av pårørendes erfaringer 
Han foreslår 7 tiltak for at pårørende skal få det bedre. Det er at pårørende må tas 


på alvor, at de må få nødvendig informasjon (derunder ha fast kontaktperson på 
sykehuset), at deres følelser også må ivaretas, pårørende må lære egenomsorg, de 
må få sosial støtte (her fremheves pårørendegrupper), at organisasjonene for 

pårørende må støttes og at økonomiske støtteordninger må på plass. 


Steinar Trefjord og Trond Hatling, SINTEF Helse 2004 
Erfaringer fra arbeid med individuell plan ved bruk av verktøyet Individuell plan 


psykisk helse. 


Det foreligger også 3 Kvalitative Brukerundersøkelser initiert av Sosial- og 
helsedirektoratet under Opptrappingsplan for psykisk helse, Informasjonssatsningen - 
delprosjekt bruker og tjenester: 


nr.1. ”Sterk som en bjørn og lita som ei teskje” prosjektleder Kårhild Husom Løken. 
Om brukernes opplevelser og erfaringer med informasjon, kommunikasjon og 


medvirkning, resultatet fra kartleggingsarbeidet i brukerforum. Brukerforum ble etablert 
som en kartleggingsgruppe og bestod av brukere fra Mental Helse i 3 kommuner på 
Østlandet. 


Rapporten oppsummerer med at informasjon var mangelvare, spesielt om muligheter 
og rettigheter. Kommunikasjon var fortsatt preget av skjevt maktforhold mellom 
brukere og tjenesteapparatet der brukerne opplevde at deres kunnskap og erfaringer 
ikke ble verdsatt i tilstrekkelig grad. Informasjon og kommunikasjon mellom ulike 
tjenestesteder var dårlig samordnet og koordinert. Flere følte seg prisgitt det tilbudet 
de fikk, og de synes det var vanskelig å stille krav. 


Noen av anbefalingene deltagerne i rapporten gir er: Informasjonen må være riktig og i 
et forståelig språk, gjerne noe skriftlig da mye er vanskelig å huske. Det personlige 
møte er viktig og må være preget av likeverdighet, bli møtt med ydmykhet, 
medmenneskelighet og respekt, bli hørt og forstått. Det ble også fremhevet at det er 
viktig å ha tid, få delta, slippe å rope for å få hjelp og å ha koordinator mellom 
tjenestesteder, slik at man slipper å fortelle historien sin om og om igjen. 


Nr.2. ”Hjelpere som bryr seg ” av Intéra ResearchLab 2003 . En kvalitativ 


undersøkelse i en kommune om ungdom og brukermedvirkning. 
Resultatene viser at de ungdommene som ble spurt påpeker og etterlyser mye av det 


samme som voksne har gjort. De fremhever betydningen av det personlige møtet, hvor 
de ber om å bli møtt med vennlighet, åpenhet og interesse, uten at det brukes noe 
spesielt ungdomsspråk. I tillegg fremhever de at ”de gode spørsmålene” er 
mangelvare i tjenesteapparatet og at hjelperen ofte trekker forhastede slutninger. Det 
gjør at ungdommen ikke får sagt det den har på hjertet eller får delta i reelle valg. De 
mener at god tid, rom for taushet og en lyttende holdning gjør det mulig for 
ungdommen å utrykke seg med egne ord og eget tempo. 


De påpeker også at det er viktig å få bytte hjelper dersom de ikke kommer overens. 
Samtidig påpeker de at det ikke må byttes hjelper på grunn av kapasitetsproblemer, 
det opplever ungdom som sterk avvisning. De ber om mer fleksibilitet når det gjelder 
åpnings- og telefontid, de ønsker større tilgjengelighet på ettermiddags- og kveldstid. 
De er svært opptatt av diskresjon, taushetsplikten er verdsatt, også overfor foreldre. 
Fysiske rammer oppleves som mindre viktig. 

Nr. 3” Se oss inn i øynene!” av Intera ResearchLab des. 2002. En kvalitativ 


brukerundersøkelse blant mennesker med psykiske lidelse i en kommune. 
Resultatet viser at flere mener det er fordel å bo i en liten kommune. Oversiktelighet, 


hyggelige saksbehandlere og rask saksbehandling nevnes som noen av fordelene. 
Samtidig viser undersøkelsen at det er de samme problemstillingene rundt det 
personlige møtet her, som i de 2 overnevnte undersøkelsene. Det påpekes igjen 
viktigheten av nok tid, riktig informasjon, at hjelperen er høflig og vennlig i både tale og 
kroppsspråk, ha egen kontaktperson og i tillegg nevnes her at det er viktig å ha 
muligheten til å ha med en støttespiller/ ledsager i møte med det offentlige. 


Nasjonalt kunnskapssenter er i gang med 2 prosjekter om brukermedvirkning, som 
begge er planlagt publisert i 2006. 


Prosjektnr. 119, prosjektleder: Elin Strømme Nilsen 
Formålet er å lage en artikkeloversikt som skal oppsummere hva som finnes av 


forskning om effekt av tiltak for å gjennomføre brukermedvirkning i helsepolitikk, 
helsetjenesteforskning, retningslinjearbeid og utvikling av publikumsinformasjon. 


Prosjektnr. 122, prosjketleder Marit Johansen. 
Formålet er å oppsummere studier som evt. finnes på hvordan vi best kan involvere 


brukere i utvikling av retningslinjer. De skal beskrive metoder som blir brukt, belyse 
aktuelle fordeler og ulemper ved brukerinvolvering sett fra både helsepersonells og 
brukeres side. 


Kårhild Husom Løken ” Hvordan vil en deltagerbasert forskningsmetode være egnet til 


å studere og fremme brukermedvirkning?” Masterstudie i velferdspolitikk, 
vitenskapsteori og forskningsmetode Høyskolen Lillehammer -2004 


Kårhild Husom Løken ” Hvilke konsekvenser vil Empowerment innebære for 


brukermedvirkning på psykisk helse feltet” Masterstudie i velferdspolitikk 
Empowerment, Høyskolen i Lillehammer- 2005 


Askheim, Ole Petter (2003): Fra normalisering til empowerment. Ildeologier og praksis i 
arbeid med funksjonshemmede. Gyldendal Akademisk, Oslo. 


Tidsskrift PSYKISK helsearbeid, Volum1 nr. 4 2004, Universitetsforlaget. 
”Ny kunnskap sammen med brukerne” 


Gro Beston, Jan Stensland Holte, Bengt G. E og Jan Kåre Hummelvold (red) 


”Det nødvendige brukerperspektivet i psykisk helsearbeid" Høgskolen i Hedmark 
Rapport nr. 8- 2005. 

Marit Borg og Alan Topor : ”Virksomme relasjoner. Om bedringsprosesser ved 


alvorlige psykiske lidelser” Kommuneforlaget AS, Oslo 2003 
Boken formidler hva de med pasienterfaring fra psykisk helsevern og 


kommunehelsetjeneste selv mener skal til for å komme seg ved alvorlige psykiske 
lidelser. Boken inviterer til refleksjon og diskusjon omkring hvordan brukeres 
erfaringskunnskap passer inn og kan anvendes — sammen med fagfolkenes kunnskap 
og erfaringer - og benyttes i organisasjonsutvikling. 


Tone Alm Andreassen " Brukermedvirkning i helsevesenet" Kommuneforlaget 2005. 
Boken gir kunnskap og anbefalinger som et utgangspunkt for å kunne lykkes med 


brukermedvirkning på systemnivå inne helsevesenet. 


Tone Alm Andreassen ved AFI, ” Brukermedvirkning, politikk og velferdsstat” 2004 


Mark A. Hubble, Barry L. Duncan ”The Heart & Soul of Change” 2004 


Scott D. Miller, Barry L. Duncan "The Heroic Client" 2000 


Nina B. J. Berg ” Blåmann. Ung psykisk lidelse — familiens smerte. Aschehaug 2002 


Nasjonal plan for selvhjelp, Sosial og helsedirektoratet 2004 
Bestillingsnrummer IS-1212 


Tiltaksplan for pårørende til mennesker med psykiske lidelser, Sosial- og 
helsedirektoratet 2005 Bestillingsnummer IS-1349 


Individuell plan 2005, veileder til forskrift om individuell plan, 
Bestillingsnummer IS-1253 


Nasjonal strategi for kvalitetsforbedring i sosial- og helsetjenesten ...Og bedre skal det 
bli! (2005-2015) Bestillingsnummer IS-11-62 


Sosial- og helsedirektoratets nettside. www.shdir.no/psykisk eller www.psykisk.no 


Planleggingsverktøy for bruk av individuell plan for psykisk helse, SINTEF Helse 
www.hpp.no 

SEPREPSs hefte Dialog nr. 2 2004 ” Intet om oss uten oss, Brukerdeltagelse i styrer og 
utvalg”, www.seprep.no, eller lastes ned fra 


www.seprep.noldokumenteriDialognr2 2004.pdf. 


Nasjonalt kunnskapssenter, nasjonal pasienttilfredshetsmåling blant voksne brukere 
av poliklinikker og døgnavdelinger innen psykisk helsevern. 


http://www.kunnskapssenteret.no/index.php?show=69&expand=14,66,69 


www.psykiskhelsearbeid-nettbok.no 


Mental Helse Norge www.mentalhelse.no 


Organisasjonen Voksne for barn www.vfb.no 


Angstringen http://www.angstringen.no/ 


ADHD- foreningen http://www.adhd-foreningen.no 


Interessegruppa for Kvinner med Spiseforstyrrelser http://www.iks.no/ 


Rådet for psykisk helse www.psykiskhelse.no 


We Shall Overcome http://www.wso.no/ 

